Chad le Clos deel hartseer nuusChad le Clos en sy gesin (Foto: www.chadleclos.com) Die Suid-Afrikaanse Olimpiese swemmer, Chad le Clos, het Maandagoggend in ŉ verklaring gesê beide sy ouers veg teen kanker. Hy neem in Augustus vanjaar aan die Olimpiese Spele in Rio deel. Die swemmer het in ŉ verklaring uitgebrei oor sy ouers se gesondheid. “My ma, Geraldine, se borskanker is terug, nadat sy sedert 2010 in remissie was. Sy het onlangs ŉ dubbele mastektomie ondergaan en kry tans chemoterapie. Bert, my pa, het prostaatkanker en is einde Junie geopereer,” het hy in die verklaring gesê. Le Clos sê dit is ŉ moeilike tyd vir sy gesin, maar hy oefen steeds hard vir die Olimpiese Spele. “Ek wil meer as enigiets anders hê dat hulle die stryd teen kanker moet wen. Intussen oefen ek hard vir die spele en hoop hulle kan daar wees later vanjaar.” Hy het ook die media gevra om die gesin se privaatheid te respekteer. “Ek vra die media om hul herstelproses te respekteer. Ek gaan ook nie enige onderhoude toestaan nie.” Le Clos het wêreldbekend geraak nadat hy die wêreldrekordhouer, Michael Phelps, in die 200 meter vlinderslag uitgestof het in 2012. Hy het onder meer goue medaljes in die Olimpiese en Statebondspele behaal.